b'\n_START_ARTICLE_\nCutremurul din Nepal (2015)\n_START_SECTION_\nNepal\n_START_PARAGRAPH_\nCl\xc4\x83diri istorice din Pia\xc8\x9ba Durbar, Kathmandu, \xc3\xaenscrise pe lista patrimoniului mondial UNESCO din 1979, au fost distruse. Turnul Dharahara, simbol al capitalei nepaleze, construit \xc3\xaen 1832, s-a pr\xc4\x83bu\xc8\x99it complet, omor\xc3\xa2nd cel pu\xc8\x9bin 180 de oameni. Alte cl\xc4\x83diri istorice avariate de cutremur includ Templul Manakamana din Districtul Gorkha, templul hindus Janaki Mandir, precum \xc8\x99i Pia\xc8\x9ba Durbar din Patan. De asemenea, templele din Pia\xc8\x9ba Durbar, Basantapur, au fost distruse \xc3\xaentr-o propor\xc8\x9bie de 80%. Istoricul Prushottam Lochan Shrestha afirma: "Am pierdut majoritatea monumentelor care au fost desemnate situri ale patrimoniului mondial \xc3\xaen Kathmandu, Bhaktapur \xc8\x99i Lalitpur. Ele nu pot fi readuse la starea lor original\xc4\x83."_NEWLINE_Udav Prashad Timalsina, oficial nepalez, afirma c\xc4\x83 \xc3\xaen multe sate din Districtul Gorkha, 70% din case au fost distruse. Uria\xc8\x99e alunec\xc4\x83ri de teren au \xc3\xaengropat zeci de sate din zona de munte. Matt Darvas, voluntar World Vision, declara pentru Associated Press c\xc4\x83 "nu e neobi\xc8\x99nuit pentru sate de 200, 300, p\xc3\xa2n\xc4\x83 la 1.000 de oameni s\xc4\x83 fie complet \xc3\xaengropate de c\xc4\x83derile de pietre"._NEWLINE_Potrivit cifrelor oferite de Oficiul Na\xc8\x9biunilor Unite pentru Coordonarea Afacerilor Umanitare, bazate pe estim\xc4\x83ri ale Guvernului nepalez din 6 mai, 284.455 de case au fost complet distruse, iar alte 234.102 au fost avariate. Aproape toate casele din piatr\xc4\x83 \xc8\x99i n\xc4\x83mol, caracteristice altitudinilor mari, au fost distruse. Cele mai importante pagube materiale au fost raportate \xc3\xaen districtele Sindhupalchowk, Gorkha, Nuwakot, Ramechhap \xc8\x99i Dhading._NEWLINE_Estim\xc4\x83ri ale OCHA din 15 mai arat\xc4\x83 c\xc4\x83 \xc3\xaentre 500.000 \xc8\x99i 600.000 de familii \xc8\x99i-au pierdut locuin\xc8\x9bele \xc3\xaen cele dou\xc4\x83 cutremure din Nepal.\n_START_SECTION_\nChina\n_START_PARAGRAPH_\nPotrivit autorit\xc4\x83\xc8\x9bilor chineze, 1.206 de case au fost complet distruse \xc3\xaen urma cutremurului, iar alte 9.974 au suferit pagube importante. Circula\xc8\x9bia pe autostrada care leag\xc4\x83 ora\xc8\x99ul Xigaze de Pasul Zham a fost \xc3\xaentrerupt\xc4\x83 de alunec\xc4\x83ri de teren. Tot \xc3\xaen Xigaze, 24.800 de oameni au fost nevoi\xc8\x9bi s\xc4\x83-\xc8\x99i p\xc4\x83r\xc4\x83seasc\xc4\x83 locuin\xc8\x9bele, aici fiind, de asemenea, avariate 54 de temple._NEWLINE_Un bilan\xc8\x9b al centrului regional pentru ajutor \xc3\xaen caz de dezastre, publicat pe 27 aprilie, ar\xc4\x83ta c\xc4\x83 aproape 80% din casele construite \xc3\xaen \xc8\x9binuturile Gyirong, Nyalam \xc8\x99i Tingri au fost distruse.\n_START_SECTION_\nBangladesh\n_START_PARAGRAPH_\n18 districte ale Bangladeshului au fost afectate, iar 17 cl\xc4\x83diri au fost u\xc8\x99or avariate.\n_START_SECTION_\nEfecte geologice\n_START_PARAGRAPH_\nImagini oferite de radarul ESA Sentinel-1A arat\xc4\x83 o f\xc3\xa2\xc8\x99ie de p\xc4\x83m\xc3\xa2nt lung\xc4\x83 de 120 km \xc8\x99i lat\xc4\x83 de 50 km deplasat\xc4\x83 vertical cu 3,2 picioare (1 m), la nord de capitala Kathmandu, de\xc8\x99i ora\xc8\x99ul este relativ departe de epicentrul cutremurului. Acesta este motivul pentru care majoritatea pagubelor materiale s-au concentrat \xc3\xaen Valea Kathmandu. Mai mult, v\xc3\xa2rful Everest \xc8\x99i-a redus din \xc3\xaen\xc4\x83l\xc8\x9bime cu aproape un \xc8\x9bol (2,54 cm), potrivit UNAVCO, o organiza\xc8\x9bie non-profit. Totu\xc8\x99i, Mun\xc8\x9bii Himalaya continu\xc4\x83 s\xc4\x83 creasc\xc4\x83 cu aproximativ 0,4 \xc8\x9boli (1 cm) \xc3\xaen fiecare an, ca urmare a coliziunii permanente dintre pl\xc4\x83cile Indian\xc4\x83 \xc8\x99i Eurasiatic\xc4\x83.'